
			Pentru Steve Axelrod, pentru sute de motive. 

			(Dar mai ales pentru caviar!)

		

	
		
			Și pentru Paul, chiar dacă lui i se pare că sunt genul de om căruia îi place să împartă caviarul. 

		

	
		
			Prolog

			1815, cu zece ani înainte ca povestea noastră să înceapă serios…

			Gareth St. Clair se baza pe patru principii în relația cu tatăl lui pentru a-și păstra buna dispoziție și rațiunea în general. 

			Unu: Nu vorbeau decât dacă era absolut necesar. 

			Doi: Toate conversațiile necesare erau cât se poate de scurte. 

			Trei: În cazul în care între ei se spunea mai mult decât un simplu salut, cel mai bine era să existe și o a treia persoană. 

			Și patru, în sfârșit: Pentru a obține realizarea punctelor unu, doi și trei, Gareth trebuia să se poarte de așa manieră, încât să acu­mu­leze cât de multe invitații posibile ca să-și petreacă vacanțele școlare cu prietenii. 

			Cu alte cuvinte, nu acasă. 

			În și mai multe cuvinte, departe de tatăl lui.

			Una peste alta, se gândea Gareth, atunci când se deranja să se gândească la asta, ceea ce nu se întâmpla des acum că adusese tacticile de evitare la nivel de știință, aceste principii îl slujeau bine. 

			Și-l serveau la fel de bine și pe tatăl lui, din moment ce Richard St. Clair își plăcea fiul mai mic cam la fel de mult cât îl plăcea fiul lui pe el. Motiv pentru care, se gândi încruntat Gareth, era așa de surprins să fie chemat acasă de la școală. 

			Și cu asemenea forță. 

			Scrisoarea tatălui său nu fusese deloc ambiguă. Gareth trebuia să se prezinte la Clair Hall imediat. 

			Asta era de-a dreptul enervant. Mai avea doar două luni la Eton, la școală viața era în plină acțiune, un amestec amețitor de jocuri, studii și, desigur, ocazionalele incursiuni clandestine prin tavernele locale, târziu noaptea și mereu cu vin și femei. 

			Viața lui Gareth era exact cum și-ar fi dorit-o un tânăr de 18 ani. Și crezuse că, atât timp cât reușea să stea departe de raza vizuală a tatălui său, viața lui la 19 ani va fi la fel de binecuvântată. La toamnă urma să meargă la Cambridge, împreună cu toți prietenii lui apropiați, unde avea de gând să-și urmeze studiile și viața socială cu aceeași pasiune.

			În timp ce privea prin holul Clair Hall, oftă prelung cu intenția de a părea nerăbdător, dar părea mai mult nervos decât altfel. Ce naiba ar putea să vrea baronul – cum îi spunea tatălui său – de la el? Tatăl său anunțase demult că se spălase pe mâini cu privire la fiul lui cel mai mic și că-i plătea educația doar pentru că așa se cerea. 

			Toată lumea știa ce însemna asta cu adevărat: ar fi arătat prost în fața prietenilor și a vecinilor dacă Gareth nu mergea la o școală potrivită. 

			Când Gareth și tatăl său se intersectau, baronul își petrecea de obicei întregul timp plângându-se despre ce dezamăgire era băiatul. 

			Ceea ce nu-l făcea pe Gareth decât să-și dorească să-și enerveze tatăl și mai mult. Nimic nu se compară cu a fi la înălțimea așteptărilor până la urmă. 

			Gareth bătu ușor din picior, simțindu-se ca un străin în propria casă în timp ce aștepta ca majordomul să-l anunțe pe tatăl său de sosirea lui. În ultimii nouă ani petrecuse așa de puțin timp aici, încât îi era dificil să simtă vreun soi de atașament. Pentru el nu era nimic mai mult decât o grămadă de pietre ce-i aparțineau tatălui său și care într-o zi vor ajunge la fratele lui mai mare, George. Gareth nu va primi nimic din casă, nici din averea St. Clair, și el știa că trebuia să-și croiască propriul drum prin lume. Bănuia că ar putea intra în armată după Cambridge; singura alternativă acceptabilă era să devină preot, și Dumnezeu îi era martor că pentru asta nu era potrivit. 

			Gareth avea câteva amintiri despre mama lui, care murise într-un accident când el avea cinci ani, dar până și el putea să-și amintească cum ea îi ciufulea părul și râdea că el nu era niciodată serios. 

			– Micul meu drăcușor, asta ești, obișnuia ea să spună, după care șoptea: Să nu pierzi asta. Orice ai face, să nu o pierzi. 

			Nu o pierduse. Și se cam îndoia că Biserica Anglicană ar dori să-l primească în rândurile ei. 

			– Conașul Gareth. 

			Gareth ridică privirea când auzi vocea majordomului. Ca de obi­­cei, Guifoyle vorbea pe un ton plat, niciodată întrebător. 

			– Tatăl dumneavoastră vă primește acum, intonă Guifoyle. Este în biroul său. 

			Gareth încuviință din cap la majordomul în vârstă și o luă pe hol spre biroul tatălui său, mereu cea mai puțin preferată încăpere din casă. Aici tatăl lui rostea predicile, aici tatăl lui îi spunea că niciodată nu va face nimic, aici tatăl lui specula rece că n-ar fi trebuit niciodată să aibă un al doilea băiat, că Gareth nu făcea nimic altceva decât să epuizeze finanțele familiei și că era doar o pată pe onoarea lor. 

			Nu, aici nu avea amintiri frumoase, se gândi Gareth când ciocăni la ușă.

			– Intră!

			Gareth împinse ușa grea de stejar și intră. Tatăl lui stătea în spatele biroului, scriind ceva pe o bucată de hârtie. Arăta bine, se gândi nepăsător Gareth. Tatăl lui mereu arăta bine. Ar fi fost mai ușor dacă s-ar fi transformat într-o caricatură rumenă de bărbat, dar nu, Lord St. Clair era în formă și puternic și dădea impresia unui bărbat cu douăzeci de ani mai tânăr decât cei 50 de ani ai lui. 

			Arăta ca genul de bărbat pe care un băiat precum Gareth ar trebui să-l respecte. 

			Și asta făcea ca durerea respingerii să fie și mai crudă. 

			Gareth așteptă răbdător ca tatăl lui să ridice privirea. Când el nu o făcu, își drese vocea. 

			Nici un răspuns. 

			Gareth tuși. 

			Nimic. 

			Gareth simți cum îi scrâșnesc dinții. Aceasta era rutina tatălui său – să-l ignore suficient cât să-i reamintească faptul că nu merita atenția lui. 

			Gareth se gândi să spună „Domnule“. Se gândi să spună „Milord“. Se gândi chiar și să rostească cuvântul „Tată“, dar până la urmă se sprijini de tocul ușii și începu să fluiere. 

			Tatăl lui ridică imediat privirea. 

			– Încetează! se răsti el. 

			Gareth ridică dintr-o sprânceană și se opri. 

			– Și stai drept. Dumnezeule, zise furios baronul, de câte ori ți-am spus că fluieratul este semn de proastă-creștere?

			Gareth așteptă o secundă, apoi întrebă: 

			– Ar trebui să răspund la asta sau era o întrebare retorică?

			Pielea tatălui său se înroși. 

			Gareth înghiți în sec. N-ar fi trebuit să spună asta. Știuse că acest ton voit glumeț îl va înfuria pe baron, dar uneori îi era așa de greu să-și țină gura închisă. Petrecuse ani la rând încercând să intre în grațiile tatălui său și într-un final cedase. 

			Și dacă simțea ceva satisfacție când îl făcea pe bărbatul mai în vârstă să se simtă la fel de prost cum se simțea el, atunci, așa să fie. Te bucuri cum poți. 

			– Sunt surprins că ești aici, zise tatăl său. 

			Gareth clipi confuz. 

			– Tu mi-ai cerut să vin, zise el. 

			Și adevărul nefericit era că nu-și sfidase niciodată tatăl. Nu în mod real. Înghiontea, provoca, adăuga un pic de obrăznicie în fie­­care afir­­mație și acțiune, dar niciodată nu se purtase complet sfidător. 

			Era un laș nefericit. 

			În visurile lui răspundea. În visurile lui îi spunea tatălui său exact ce credea despre el, dar în realitate, sfidarea lui era limitată la fluierături și priviri morocănoase. 

			– Așa este, zise tatăl lui, dându-se un pic în spate în scaunul lui. Oricum ar fi, niciodată n-am emis un ordin, așteptându-mă ca tu să-l urmezi în mod corect. Rareori o faci. 

			Gareth nu spuse nimic. 

			Tatăl lui se ridică și se duse la o masă din apropiere, unde ținea o carafă de coniac. 

			– Îmi închipui că te întrebi despre ce-i vorba, zise el. 

			Gareth încuviință din cap, dar tatăl lui nu se deranjă să se uite la el, așa că adăugă: 

			– Da, domnule. 

			Baronul bău gânditor din coniac, lăsându-l pe Gareth să aștepte în timp ce el savura vizibil licoarea de culoarea chihlimbarului. 

			– Am descoperit în sfârșit o cale prin care tu să fii util familiei St. Clair. 

			Gareth ridică capul surprins. 

			– Da? Domnule?

			Tatăl lui mai bău o dată, apoi puse paharul jos. 

			– Într-adevăr. Se întoarse spre fiul lui și se uită direct la el pentru prima dată în timpul întrevederii. O să te însori. 

			– Domnule? zise Gareth, aproape înecându-se cu cuvântul. 

			– În vara asta, confirmă Lord St. Clair. 

			Gareth apucă spătarul unui scaun ca să nu se dezechilibreze. Avea 18 ani, pentru Dumnezeu! Era mult prea tânăr pentru a se căsă­­tori. Și cum rămânea cu Cambridge? Putea el să participe ca bărbat însurat? Și unde își va ține soția?

			Și, pentru Dumnezeu, cu cine trebuia el să se însoare?

			– Este o partidă excelentă, continuă baronul. Zestrea va reface finanțele noastre. 

			– Finanțele noastre, domnule? șopti Gareth. 

			Lord St. Clair se uită drastic la fiul lui. 

			– Suntem ipotecați până în gât, zise el tăios. Încă un an și vom pierde orice nu-i ipotecat. 

			– Dar… cum?

			– Eton nu-i ieftin, se răsti baronul. 

			Nu, dar sigur nu costa nici cât să sărăcească familia, se gândi disperat Gareth. N-avea cum să fie doar vina lui. 

			– Poate că ești o dezamăgire, zise tatăl lui, dar nu mi-am neglijat responsabilitățile față de tine. Ai fost educat ca un gentleman. Ai primit un cal, haine și un acoperiș deasupra capului. Acum a sosit momentul să te porți ca un bărbat. 

			– Cu cine? șopti Gareth. 

			– Eh?

			– Cu cine, zise el un pic mai tare. 

			Cu cine trebuia să se însoare?

			– Mary Winthrop, zise tatăl lui pe o voce practică. 

			Gareth simți că i se scurge sângele din corp. 

			– Mary…

			– Fata lui Wrotham, adăugă tatăl lui.

			De parcă Gareth nu știa asta. 

			– Dar Mary…

			– Va fi o soție excelentă, continuă baronul. Docilă și o poți lăsa la țară dacă dorești să colinzi cu nesăbuiții tăi prieteni. 

			– Dar tată, Mary…

			– Am acceptat în numele tău, declară tatăl lui. S-a făcut. Acor­­dul a fost semnat. 

			Gareth rămase fără aer. Asta nu se putea întâmpla. Cu siguranță un bărbat nu putea fi obligat să se însoare. Nu în ziua de astăzi. 

			– Wrotham vrea să faceți nunta în iulie, adăugă tatăl lui. I-am zis că n-avem nici o obiecție.

			– Dar… Mary… Gareth trase aer în piept. Nu mă pot însura cu Mary!

			Tatăl lui ridică una dintre sprâncenele lui stufoase. 

			– Ba poți și o vei face. 

			– Dar tată, este… este…

			– Prostănacă? termină baronul pentru el. Chicoti. Nu va conta când va fi sub tine în pat. Și nu trebuie să faci nimic altceva cu ea. Veni spre fiul lui până când ajunseră să fie inconfortabil de aproape. Tot ce trebuie să faci este să vii la biserică. Înțelegi?

			Gareth nu zise nimic. Nici nu făcu ceva. Abia reușea să respire. 

			O știa pe Mary Winthrop de o viață. Era cu un an mai mare decât el, și proprietățile familiilor lor se învecinau de mai bine de un secol. Când erau mici fuseseră tovarăși de joacă, dar devenise re­pede evident că Mary nu era chiar întreagă la cap. Gareth rămăsese apărătorul ei de fiecare dată când era prin zonă; umpluse de sânge mai mulți bătăuși care o jigniseră sau care profitaseră de felul ei de a fi dulce și modest. 

			Dar nu se putea însura cu ea. Era ca un copil. Era un păcat. Și chiar dacă n-ar fi, n-ar fi niciodată în stare. Cum ar putea ea înțelege ce trebuie să se întâmple între un soț și o soție?

			Nu s-ar putea culca niciodată cu ea. Niciodată. 

			Gareth se uita fix la tatăl lui, rămas fiind fără cuvinte. Pentru prima dată în viața lui nu-i venea nici un răspuns simplu, nici o replică. 

			Nu existau cuvinte. Pur și simplu, nu avea cuvinte pentru un asemenea moment. 

			– Văd că ne-am înțeles, zise baronul, zâmbind la tăcerea fiului său. 

			– Nu! izbucni Gareth, silaba solitară fiind smulsă din gâtul său. Nu! Nu pot!

			Tatăl lui miji ochii. 

			– Vei fi acolo chiar dacă trebuie să te leg. 

			– Nu! Simțea că se îneacă, dar cumva reuși să scoată cuvintele. Tată, Mary este… Ei bine, este un copil. Niciodată nu va fi mai mult decât un copil. Știi asta. Nu mă pot însura cu ea. Ar fi un păcat. 

			Baronul chicoti, întrerupând tensiunea când se îndepărtă repede. 

			– Încerci să mă convingi că tocmai tu dintre toți oamenii ai găsit dintr-odată religia?

			– Nu, dar…

			– Nu-i nimic de discutat, i-o tăie tatăl lui. Wrotham a fost foarte generos cu zestrea. Dumnezeu știe că trebuie să fie dacă încearcă să scape de idioată. 

			– Nu vorbi așa despre ea, șopti Gareth. 

			Poate că nu voia să se însoare cu Mary Winthrop, dar o știa de o viață și nu merita să se vorbească așa despre ea. 

			– Mai bine de atât nu vei găsi, zise Lord St. Clair. Mai bine de atât nu vei avea. Înțelegerea cu Wrotham este extraordinar de gene­­roasă și voi aranja să primești o alocație care te va aranja pe viață. 

			– O alocație, repetă plictisit Gareth. 

			Tatăl lui chicoti scurt. 

			– Doar nu crezi că aș avea încredere să-ți dau o sumă forfetară, zise el. Ție?

			Gareth înghiți inconfortabil. 

			– Cum rămâne cu școala? șopti el. 

			– Poți în continuare să te duci, zise tatăl lui. De fapt, poți să-i mulțumești noii tale mirese pentru asta. N-aș fi avut banii să te trimit fără înțelegerea de căsătorie. 

			Gareth rămase în picioare, încercând să se oblige să respire cumva măcar egal și normal. Tatăl lui știa cât de mult însemna pentru el să meargă la Cambridge. Era singurul lucru cu care cei doi erau de acord: un gentleman avea nevoie de o educație ca atare. Nu conta că Gareth tânjea după întreaga experiență, și socială, și academică, în vreme ce Lord St. Clair vedea lucrurile doar ca pe ceva ce un bărbat trebuia să facă pentru a menține aparențele. Fusese hotărât cu ani în urmă – Gareth va merge și-și va obține diploma. 

			Dar acum se părea că Lord St. Clair știuse că nu va putea plăti pentru educația fiului lui. Când avea de gând să-i spună? Când Gareth își făcea bagajele?

			– Este gata, Gareth, zise tăios tatăl lui. Și trebuie să fii tu. George este moștenitorul și nu pot să-l las să compromită descendența. Și apoi, adăugă el cu buzele pungă, oricum nu l-aș supune la așa ceva. 

			– Dar pe mine, da? șopti Gareth. 

			Așa de mult îl ura tatăl său? Așa părere proastă avea despre el? Ridică privirea la tatăl lui, la chipul care îi adusese așa de multă nefericire. Niciodată nu primise un zâmbet, un cuvânt de încurajare. Niciodată…

			– De ce? se auzi Gareth rostind. Cuvintele răsunară ca sunetele unui animal rănit, patetice și tânguitoare. De ce? zise din nou.

			Tatăl lui nu spunea nimic, doar stătea acolo, strângând marginea biroului până i se albiră degetele. Și Gareth nu putea să facă nimic altceva decât să se uite fix, cumva fascinat de imaginea normală a mâinilor tatălui său. 

			– Sunt fiul tău, șopti el, încă incapabil să-și mute privirea de la mâinile tatălui său la fața lui. Fiul tău. Cum poți să faci asta pro­priului fiu?

			Și atunci tatăl lui, care era maestru la a tăia replica, a cărui furie era mereu de gheață în loc de foc, explodă. Mâinile îi zburară de pe masă și vocea urlă prin încăpere de parcă era un demon. 

			– Pentru Dumnezeu, cum de nu ți-ai dat seama până acum? Nu ești fiul meu! N-ai fost niciodată fiul meu! Nu ești decât un bastard, o stârpitură râioasă cu care maică-ta s-a procopsit de la un alt bărbat cât eu eram plecat. 

			Furia curgea precum ceva fierbinte, disperat, ținut prea mult cap­tiv și reprimat. Îl lovi pe Gareth ca un val, învăluindu-l, strângându-l și îne­­cându-l până când abia mai putea respira. 

			– Nu, zise el, clătinând disperat din cap. 

			Nu era ceva la care nu se gândise, ceva la care nu sperase chiar, dar nu putea fi adevărat. Arăta ca tatăl lui. Aveau același nas, nu-i așa? Și…

			– Te-am hrănit, zise baronul pe o voce joasă și dură. Te-am îm­­brăcat și te-am prezentat lumii ca fiu al meu. Te-am suportat când un alt bărbat te-ar fi aruncat în stradă și a trecut de mult vremea când trebuia să-mi plătești pentru acest favor. 

			– Nu, repetă Gareth. Nu poate fi. Arăt ca tine. Eu…

			Lord St. Clair rămase tăcut un moment. Apoi zise amar: 

			– Te asigur că-i o coincidență nefericită. 

			– Dar…

			– Te-aș fi putut respinge la naștere, i-o tăie Lord St. Clair, s-o pun pe maică-ta să-și strângă lucrurile și să vă arunc pe amândoi în stradă. Dar nu am făcut-o. Parcurse distanța dintre ei și își apropie fața foarte mult de a lui Gareth. Ai fost recunoscut și ești un copil legitim. Și apoi pe o voce furioasă și joasă: Îmi ești dator.

			– Nu, zise Gareth, având în sfârșit în voce convingerea de care avea nevoie să reziste până la capătul zilelor lui. Nu. Nu o voi face. 

			– O să te reneg, îl avertiză baronul. N-o să mai vezi un ban de la mine. Poți să uiți de visul de a merge la Cambridge, de…

			– Nu, repetă Gareth și părea diferit. 

			Se simțea schimbat. Își dădu seama că acesta era finalul. Finalul copilăriei lui, finalul inocenței lui și începutul…

			Numai Dumnezeu știa ce începea. 

			– Am terminat cu tine, tatăl lui – nu, nu tatăl lui – șuieră. Terminat.

			– Așa să fie, zise Gareth. 

			Și plecă.

		

	
		
			Capitolul 1

			Au trecut zece ani și o întâlnim pe eroina noastră, care, trebuie să spunem, n-a fost niciodată cunoscută ca fiind timidă și retrasă. Scena este spectacolul muzical anual Smythe-Smith, cam cu zece mi­nute înainte ca domnul Mozart să înceapă să se răsucească în mor­mântul său.

			– De ce ne facem asta? se întrebă cu voce tare Hyacinth Bridgerton. 

			– Pentru că suntem oameni buni, amabili, răspunse cumnata ei, așezându-se – Dumnezeu să le ajute! – pe rândul din față.

			– Ai fi zis, insistă Hyacinth privind la scaunul gol de lângă Penelope cu același entuziasm cu care s-ar uita la un arici de mare, că ne-am învățat lecția anul trecut. Sau poate în anul anterior. Sau poate chiar…

			– Hyacinth? zise Penelope. 

			Hyacinth întoarse privirea spre Penelope, ridicând întrebătoare dintr-o sprânceană. 

			– Stai jos!

			Hyacinth oftă. Dar se așeză. 

			Spectacolul muzical Smythe-Smith. Din fericire, avea loc o dată pe an, pentru că Hyacinth era destul de sigură că avea nevoie de 12 luni întregi pentru ca urechile ei să-și revină.

			Hyacinth oftă din nou, de data asta mai tare decât data trecută. 

			– Nu sunt complet sigură că eu sunt bună sau amabilă. 

			– Nici eu nu sunt, răspunse Penelope, dar chiar și așa am hotărât să am încredere în noi. 

			– Destul de amabil din partea ta, zise Hyacinth. 

			– Așa credeam și eu. 

			Hyacinth se uită pieziș la ea. 

			– Desigur, nu este ca și cum aveai de ales. 

			Penelope se întoarse de pe locul ei, mijind ochii. 

			– Adică?

			– Colin a refuzat să te însoțească, nu-i așa? spuse Hyacinth cu o expresie vicleană. 

			Colin era fratele lui Hyacinth și se căsătorise cu Penelope cu un an mai devreme. 

			Penelope închise gura, formând o linie fermă. 

			– Ce-mi place când am dreptate! exclamă triumfătoare Hyacinth. Ceea ce-i bine, pentru că am dreptate des. 

			Penelope doar se uită la ea. 

			– Știi că ești nesuferită. 

			– Normal. Hyacinth se aplecă spre Penelope cu un zâmbet malițios. Dar oricum mă iubești, recunoaște-o!

			– Nu recunosc nimic până la sfârșitul serii. 

			– După ce surzim amândouă?

			– După ce vedem dacă te-ai comportat frumos. 

			Hyacinth râse. 

			– Ai intrat în familie. Trebuie să mă iubești. Este o obligație contractuală. 

			– Ciudat cum nu-mi amintesc asta în jurămintele de căsătorie. 

			– Ciudat cum eu îmi amintesc perfect, răspunse Hyacinth. 

			Penelope se uită la ea și râse. 

			– Nu știu cum reușești, Hyacinth, zise ea, dar oricât ai fi de exasperantă, cumva reușești mereu să fii fermecătoare. 

			– Este cel mai mare dar al meu, rosti cu modestie Hyacinth.

			– Păi, primești puncte în plus că ai venit cu mine în seara asta, zise Penelope, mângâind-o pe mână. 

			– Normal, răspunse Hyacinth. Pe cât sunt eu de nesuferită, sunt de fapt întruparea bunătății și a amabilității. 

			Și va trebui să fie, se gândi ea, în timp ce se uita la imaginea ce se desfășura pe mica scenă improvizată. Un alt an, un alt spectacol muzical Smythe-Smith. Încă o ocazie să afle în câte feluri putea cineva să-și bată joc de o partitură perfectă. În fiecare an Hyacinth jura că nu va mai participa, apoi în fiecare an se trezea la eveniment, zâmbind încurajator către cele patru fete de pe scenă.

			– Măcar anul trecut am putut să stau în spate, zise Hyacinth. 

			– Da, așa este, răspunse Penelope, întorcându-se spre ea cu ochii bănuitori. Cum ai reușit asta? Eu, Felicity și Eloise am fost toate în față. 

			Hyacinth ridică din umeri. 

			– O vizită la toaletă la momentul oportun. De fapt. 

			– Să nu îndrăznești să încerci asta în seara asta, o avertiză Penelope. Dacă mă lași aici singură…

			– Nu-ți face griji, zise oftând Hyacinth. Sunt aici să rămân. Dar, adăugă ea, arătând cu degetul într-un gest pe care mama ei l-ar fi definit cu siguranță nepotrivit pentru o lady, vreau ca devotamentul meu să fie remarcat corespunzător. 

			– De ce, întrebă Penelope, am senzația că ții scorul la ceva și că, atunci când mă voi aștepta mai puțin, îmi vei sări în față, solicitând un favor?

			Hyacinth se uită la ea și clipi. 

			– De ce ar trebui să sar?

			– Ah, uite, zise Penelope, după ce se uită la cumnata ei de parcă era nebună, vine Lady Danbury. 

			– Doamnă Bridgerton, zise Lady Danbury sau mai degrabă lătră. Domnișoară Bridgerton. 

			– Bună seara, Lady Danbury, rosti Penelope către contesa în vârstă. V-am păstrat un loc pe rândul din față. 

			Lady D. miji ochii și-o împunse ușor în gleznă cu bastonul ei. 

			– Mereu te gândești la alții, nu-i așa?

			– Desigur, obiectă Penelope. N-aș îndrăzni să…

			– Ha! făcu Lady Danbury. 

			Hyacinth se gândi că era silaba preferată a contesei. 

			– Dă-te mai încolo, Hyacinth, ordonă Lady D. O să stau între voi. 

			Hyacinth se mută ascultătoare un scaun mai spre stânga. 

			– Tocmai chibzuiam la motivele pentru care participăm, zise ea în timp ce Lady Danbury se așeza pe locul ei. Eu, una, n-am găsit nici unul. 

			– Nu pot să vorbesc în numele tău, zise Lady D. către Hyacinth, dar ea – la asta arătă cu capul spre Penelope – este aici din același motiv ca mine. 

			– Pentru muzică? întrebă Hyacinth, poate un pic cam prea politicos.

			Lady Danbury se întoarse înapoi spre Hyacinth, pe chipul ei apărând ceea ce ar fi putut să fie un zâmbet. 

			– Mereu mi-a plăcut de tine, Hyacinth Bridgerton. 

			– Și mie de dumneavoastră, răspunse Hyacinth. 

			– Bănuiesc că asta-i pentru că vii și-mi citești din când în când, zise Lady Danbury. 

			– În fiecare săptămână, îi reaminti Hyacinth.

			– Din când în când, în fiecare săptămână… pff! Lady Danbury tăie aerul cu mâna într-un mod indiferent. Este la fel dacă nu-i un efort zilnic. 

			Hyacinth consideră că era mai bine să nu vorbească. Lady D. ar găsi sigur o cale să-i întoarcă vorba într-o promisiune de a o vizita în fiecare după-amiază. 

			– Și aș putea să adaug, zise pufnind Lady D., că săptămâna trecută ai fost foarte nemiloasă când ai lăsat-o pe biata Priscilla atârnând pe o stâncă. 

			– Ce citești? întrebă Penelope. 

			– Domnișoara Butterworth și baronul nebun, răspunse Hyacinth. Și nu atârna. Încă.

			– Ai citit înainte? întrebă Lady D. 

			– Nu, zise Hyacinth dându-și ochii peste cap. Dar nu mi-e greu să prevăd. Domnișoara Butterworth a atârnat deja de o clădire și de un copac. 

			– Și este încă în viață? întrebă Penelope. 

			– Am zis că a atârnat, nu că a fost spânzurată, mormăi Hyacinth. Din păcate. 

			– Chiar și așa, interveni Lady Danbury, a fost foarte nepoliticos din partea ta să mă lași pe mine agățată. 

			– Acolo a terminat autorul capitolul, răspunse fără regrete Hyacinth, și apoi, nu-i răbdarea o virtute?

			– Categoric nu, rosti cu tărie Lady Danbury, și dacă tu crezi asta, ești mai puțin femeie decât credeam eu. 

			Nimeni nu înțelegea de ce Hyacinth o vizita pe Lady Danbury în fiecare marți și-i citea, dar ei îi făceau plăcere după-amiezile ei cu contesa. Lady Danbury era arțăgoasă și sinceră până în măduva oaselor, iar Hyacinth o adora. 

			– Voi două împreună sunteți o amenințare, remarcă Penelope. 

			– Scopul meu în viață, anunță Lady Danbury, este să fiu o amenințare pentru cât mai mulți oameni posibil, așa că voi primi asta ca pe un compliment, doamnă Bridgerton. 

			– De ce oare, se întrebă Penelope, îmi spuneți „doamnă Bridger­ton“ doar când vă dați cu părerea în stil mare?

			– Sună mai bine așa, zise Lady D., subliniindu-și remarca cu o bufnitură sonoră de baston.

			Hyacinth rânji. Când va fi bătrână voia să fie ca Lady Danbury. Adevărul era că îi plăcea mai mult de contesa mai în vârstă decât de mulți dintre oamenii de vârsta ei pe care îi cunoștea. După trei ani pe piața matrimonială, Hyacinth începea să fie cam sătulă de aceiași oameni zi de zi. Ceea ce cândva fusese palpitant – balurile, petrecerile, pețitorii – ei bine, încă era plăcut –, măcar asta trebuia să o recunoască. Desigur, Hyacinth nu era una dintre acele fete care se plângeau de toată averea și privilegiile pe care era forțată să le îndure. 

			Dar nu era același lucru. Nu-și mai ținea respirația de fiecare dată când intra într-o sală de bal. Și un dans era acum un simplu dans, nu mai era mișcarea magică de învârtire cum fusese în anii trecuți. 

			Își dăduse seama că entuziasmul se pierduse.

			Din păcate, de fiecare dată când îi pomenea despre asta mamei ei, răspunsul era să-și găsească un soț. Asta ar schimba totul, se chinuia să sublinieze Violet Bridgerton.

			Într-adevăr. 

			Mama lui Hyacinth renunțase de mult să pretindă că-i subtilă când venea vorba de statutul de domnișoară al celei de-a patra și ultima dintre fetele ei. Se transformase într-o cruciadă personală, se gândi sumbru Hyacinth.

			Uitați de Ioana d’Arc. Mama ei era Violet din Mayfair, și nici molima, nici ciuma, nici un iubit perfid nu ar opri-o din misiunea ei de a-și vedea toți cei opt copii fericit căsătoriți. Mai rămăseseră doi, Gregory și Hyacinth, dar Gregory avea încă doar 24 de ani, ceea ce era (destul de nedrept după părerea lui Hyacinth) o vârstă perfect acceptabilă pentru un domn să rămână burlac. 

			Dar Hyacinth la 22? Singurul lucru care evitase prăbușirea completă a mamei ei fusese faptul că sora ei mai mare Eloise așteptase până la măreața vârstă de 28 de ani ca să se mărite. Prin comparație, Hyacinth era practic încă bebeluș. 

			Nimeni nu putea să spună că Hyacinth era fată bătrână fără speranță, dar până și ea trebuia să recunoască faptul că se apropia de acea poziție. De la debutul ei în urmă cu trei ani primise câteva cereri în căsătorie, dar nu așa de multe cum s-ar fi crezut, ținând cont de cum arăta – nu era cea mai frumușică fată din oraș, dar cu siguranță arăta mai bine decât cel puțin jumătate din ele – și de averea ei – din nou, nu cea mai mare zestre de pe piață, dar cu siguranță suficientă cât să atragă atenția unui vânător de avere. 

			Și relațiile ei erau aproape impecabile. Fratele ei era, așa cum tatăl lor fusese înaintea lui, vicontele Bridgerton și, deși poate că titlul lor nu era probabil cel mai înalt din țară, familia era foarte populară și avea influență. Și dacă asta nu era suficient, sora ei Daphne era ducesa de Hastings și sora ei Francesca era contesa de Kilmartin. 

			Dacă un bărbat voia să se alinieze cu cele mai puternice fa­­milii din Marea Britanie, putea să nimerească mult mai rău decât Hyacinth Bridgerton. 

			Dar dacă te opreai să te gândești la cererile primite de ea, ceea ce Hyacinth nu dorea să admită că făcuse, lucrurile începeau să pară incriminatorii. 

			Trei cereri în primul sezon. 

			Două în al doilea. 

			Una anul trecut. 

			Și nici una până la acest moment de data asta. 

			Se putea argumenta doar că scădea în popularitate. Doar dacă cineva era suficient de prost și să argumenteze, caz în care Hyacinth ar trebui să treacă de partea cealaltă, în pofida faptelor și a logicii. 

			Și probabil că ar câștiga discuția. Era rar bărbatul – sau fe­­meia – care putea să o întreacă la inteligență, discurs sau la dezbatere pe Hyacinth Bridgerton. 

			Într-un rar moment de autoreflecție, își zisese că asta s-ar putea să aibă legătură cu motivul pentru care cererile în căsătorie se diminuaseră într-un ritm așa de alarmat. 

			Oricum ar fi, se gândi ea, privind la fetele Smythe-Smith în­­vâr­­tin­du-se pe mica platformă ridicată în fața încăperii. Nu este ca și cum ar fi acceptat vreuna dintre cele șase cereri în căsătorie. Trei fuseseră vânători de avere, doi niște proști și unul fusese de-a dreptul plictisitor. 

			Mai bine să rămână nemăritată decât să se lege de cineva care o plictisea până la lacrimi. Până și mama ei, pețitoare înrăită cum era, nu putea să o contrazică aici. 

			Și în ceea ce privea cel de-al patrulea ei sezon – ei bine, dacă domnii Angliei nu puteau aprecia valoarea inerentă a unei femei inte­ligente, care știa ce voia, atunci asta era problema lor, nu a ei. 

			Lady Danbury bătu cu bastonul în podea, ratând la mustață piciorul drept al lui Hyacinth. 

			– L-a văzut vreuna din voi pe nepotul meu? zise ea. 

			– Care nepot? întrebă Hyacinth. 

			– Care nepot, repetă nerăbdătoare Lady D. Care nepot? Singu­rul de care-mi place adică. 

			Hyacinth nici nu se deranjă să-și ascundă șocul. 

			– Domnul St. Clair vine în seara asta?

			– Știu, știu, zise Lady D. Nici mie nu-mi vine să cred. Aștept să se deschidă cerul și să apară o rază de lumină cerească. 

			Penelope își încreți nasul. 

			– Cred că asta s-ar putea să fie o blasfemie, dar nu sunt sigură. 

			– Nu este, zise Hyacinth, fără să se uite la ea măcar. Și de ce vine?

			Lady Danbury zâmbi lent. Ca un șarpe. 

			– De ce ești așa de interesată?

			– Eu mereu sunt interesată de bârfe, răspunse chiar sincer Hyacinth. Despre oricine. Ar trebui să știți asta deja. 

			– Prea bine, zise Lady D., oarecum țâfnoasă după ce fusese contracarată. Vine pentru că l-am șantajat. 

			Hyacinth și Penelope se uitară la ea cu niște sprâncene ridicate identic. 

			– Foarte bine, cedă Lady Danbury, dacă nu-i șantaj, atunci este o mare doză de vinovăție. 

			– Desigur, mormăi Penelope. 

			Iar Hyacinth zise în același timp:

			– Așa are mult mai mult sens. 

			Lady D. oftă. 

			– S-ar putea să-i fi spus că nu mă simțeam bine. 

			Hyacinth se îndoia. 

			– S-ar putea?

			– I-am zis, recunosc Lady D.

			– Înseamnă că v-a ieșit foarte bine dacă l-ați convins să vină în seara asta, zise admirativ Hyacinth. 

			Trebuia apreciat talentul de a dramatiza al lui Lady Danbury, mai ales când avea drept rezultat manipularea așa de impresionantă a oamenilor din jurul ei. Era un talent pe care și Hyacinth îl cultiva. 

			– Nu cred că l-am mai văzut vreodată la un eveniment muzical, remarcă Penelope. 

			– Hmpf, mormăi Lady D. Sunt sigură că nu-s destule femei ușoare pentru el. 

			Din partea oricui altcuiva ar fi fost o declarație șocantă. Dar era vorba de Lady Danbury, și Hyacinth (și restul nobilimii, de fapt) se obișnuise de mult cu modul ei destul de uimitor de a vorbi. 

			Și apoi trebuia să te gândești și la bărbatul respectiv. 

			Nepotul lui Lady Danbury era tocmai faimosul Gareth St. Clair. Deși, se gândi Hyacinth, probabil că nu era complet vina lui că-și dobândise așa o reputație de păcătos. Erau destui alți bărbați care se comportau cu aceeași lipsă de decență și nu puțini erau frumoși precum păcatul, dar Gareth St. Clair era singurul care reu­­șea să le combine pe amândouă cu asemenea succes. 

			Dar reputația lui era îngrozitoare. 

			Era cu siguranță la vârsta însurătorii, dar niciodată, nici măcar o dată, nu vizitase o tânără lady bine-crescută acasă la ea. Hyacinth era destul de sigură de asta; dacă ar fi lăsat numai impresia că ar fi curtat pe cineva, zvonurile s-ar fi împrăștiat ca focul. Și mai mult, Hyacinth ar fi auzit de la Lady Danbury, care adora bârfa mai mult decât ea. 

			Și apoi, desigur, mai era chestiunea tatălui lui, Lord St. Clair. Se știa destul de bine că erau înstrăinați, deși nimeni nu știa de ce. Hyacinth credea că faptul că Gareth nu-și etala în public greutățile din familie vorbea frumos despre el – mai ales că ea îl cunoscuse pe tatăl lui și-l considera un bădăran, ceea ce o făcea să creadă că, indiferent care era problema, nu era din vina tânărului St. Clair. 

			Dar întreaga afacere îi oferea un aer misterios bărbatului deja charismatic și, după părerea lui Hyacinth, îl făcea să fie o adevărată provocare pentru domnișoarele din nobilime. Nimeni nu prea știa cum să-l perceapă. Pe de o parte, mamele își îndepărtau fetele; cu siguranță o legătură cu Gareth St. Clair n-avea cum să îmbunătățească reputația unei fete. Pe de altă parte, fratele lui murise la o vârstă tragic de tânără, cu aproape un an în urmă, și acum el era moștenitorul titlului de baron. Ceea ce nu-l făcea decât o figură mai romantică – și mai de dorit. Luna trecută Hyacinth văzuse o fată leșinând – sau măcar prefăcându-se –, când el binevoise să participe la balul Bevelstoke. 

			Fusese îngrozitor. 

			Hyacinth încercase să-i spună piticaniei proaste că el se afla acolo doar pentru că bunica lui îl obligase și pentru că, desigur, tatăl lui nu era în oraș. Până la urmă, toată lumea știa că el umbla numai cu cântărețe de operă și actrițe, și cu siguranță nu cu domnișoarele întâlnite la balul Bevelstoke. Dar fata nu putuse fi scoasă din starea ei emoțională și până la urmă se prăbușise pe un divan din apropiere într-o postură suspect de grațioasă. 

			Hyacinth fusese prima care găsise oțetul și i-l băgase sub nas. Serios, anumite comportamente nu puteau fi tolerate. 

			Dar în vreme ce stătea acolo, trezind piticania proastă cu mirosul urât, îl văzuse uitându-se la ea în modul acela vag batjocoritor al lui și nu putea să scape de senzația că el o credea amuzantă. 

			Cam cum ei i se păreau amuzanți copiii mici și câinii mari. 

			Inutil să spunem că nu percepuse atenția lui ca pe un compliment deosebit, oricât de trecătoare fusese. 

			– Hmph! 

			Hyacinth se întoarse spre Lady Danbury, care încă își căuta ne­­potul prin încăpere. 

			– Nu cred c-a ajuns încă, zise Hyacinth, apoi adăugă în șoaptă: N-a leșinat nimeni. 

			– Eh? Ce ai zis?

			– Am zis că nu cred că a ajuns încă.

			Lady D. miji ochii. 

			– Asta am auzit. 

			– Doar asta am spus, minți Hyacinth. 

			– Mincinoaso!

			Hyacinth se uită dincolo de ea, la Penelope. 

			– Mă tratează chiar îngrozitor, știai asta?

			Penelope ridică din umeri. 

			– Cineva trebuie să o facă. 

			Pe chipul lui Lady Danbury apăru un zâmbet larg, se întoarse spre Penelope și îi spuse: 

			– Acum, trebuie să întreb… Se uită spre scenă, lungindu-și gâtul în timp ce mijea ochii spre cvartet. La violoncel este aceeași fată ca anul trecut?

			Penelope încuviință tristă din cap. 

			Hyacinth se uită la ele. 

			– Despre ce vorbiți?

			– Dacă nu știi, zise arogant Lady Danbury, atunci n-ai fost atentă și să-ți fie rușine pentru asta. 

			Hyacinth rămase cu gura căscată. 

			– Păi, zise ea, din moment ce alternativa era să tacă și niciodată nu-i plăcuse să facă asta. 

			Nimic nu era mai iritant decât să fie exclusă la o glumă. Cu ex­cepția poate de a fi certată pentru ceva ce nici măcar nu înțelegea. Se întoarse din nou spre scenă, privind mai bine la violoncelistă. Nu văzu nimic ieșit din comun, se întoarse din nou spre tovarășele ei și deschise gura să vorbească, dar ele erau deja adâncite într-o con­versație care nu o includea. 

			Ura când se întâmpla asta. 

			– Hmph! Hyacinth se rezemă de scaunul ei și o făcu din nou. Hmph! 

			– Parcă ați fi bunica mea, se auzi o voce amuzată de peste umărul ei. 

			Hyacinth ridică privirea. Iată-l, Gareth St. Clair, în mod inevita­­bil în momentul ei cel mai stânjenitor. Și desigur, singurul loc gol era cel de lângă ea. 

			– Nu-i așa? întrebă Lady Danbury, ridicând privirea la nepotul ei și bătând cu bastonul în podea. Devine rapid mândria și bucuria mea, în locul tău. 

			– Spuneți-mi, domnișoară Bridgerton, întrebă domnul St. Clair, cu un colț al gurii curbându-se într-un zâmbet pe jumătate batjo­co­ritor, bunica mea vă modelează după imaginea ei?

			Hyacinth n-avea nici o replică pregătită, ceea ce i se părea profund enervant. 

			– Hyacinth, mută-te din nou, zise Lady D. Trebuie să stau lângă Gareth.

			Hyacinth se întoarse să spună ceva, dar Lady Danbury interveni: 

			– Cineva trebuie să se asigure că se poartă frumos. 

			Hyacinth expiră sonor și se mută pe celălalt scaun. 

			– Așa, băiete, zise Lady D., bătând ușor pe scaunul gol cu o veselie evidentă. Stai jos și savurează!

			Se uită îndelung la ea, după care spuse în sfârșit: 

			– Îmi ești datoare pentru asta, bunico. 

			– Ha! fu răspunsul ei. Fără mine n-ai exista.

			– Greu să combați asta, murmură Hyacinth. 

			Domnul St. Clair se întoarse să se uite la ea, probabil doar pentru că așa se putea întoarce de la bunica lui. Hyacinth îi zâmbi sec, mulțumită de ea că nu arăta nici o reacție.

			Mereu îi amintea de un leu fioros și prădător, plin de o energie neobosită. Și părul lui era arămiu, situându-se curios între șaten-deschis și blond-închis și-l ținea într-un stil libertin, sfidând convențiile și avându-l suficient de lung cât să-l lege într-o coadă scurtă la ceafă. Era înalt, dar nu excesiv, cu o eleganță și o forță atletice și cu un chip care era suficient de imperfect cât să fie mai mult chipeș decât drăguț.

			Și avea ochii albaștri. Foarte albaștri. Inconfortabil de albaștri. 

			Inconfortabil de albaștri? Clătină un pic din cap. Ăsta era probabil cel mai idiot gând ce-i trecuse vreodată prin minte. Și ea avea ochi albaștri și cu siguranță nu exista nimic inconfortabil la asta. 

			– Și ce vă aduce aici, domnișoară Bridgerton? întrebă el. Nu știam că erați așa o iubitoare de muzică. 

			– Dacă iubea muzica era deja fugită în Franța, zise Lady D. din spatele lui. 

			– Detestă să fie lăsată pe dinafară într-o conversație, nu-i așa? murmură el, fără să se întoarcă. Au!

			– Bastonul? întrebă dulce Hyacinth. 

			– Este o amenințare pentru societate, mormăi el. 

			Hyacinth urmări cu interes cum el se întinde în spatele lui și fără măcar să întoarcă capul, pune mâna pe baston și-l smulge din strânsoarea bunicii lui. 

			– Poftiți, zise el, dându-i-l, aveți grijă de el, nu-i așa? Nu va avea nevoie de el cât stă jos. 

			Hyacinth rămase cu gura căscată. Nici măcar ea nu îndrăznise să aducă atingere bastonului lui Lady Danbury. 

			– Văd că în sfârșit v-am impresionat, zise el, rezemându-se de scaunul lui cu expresia unuia care este chiar mulțumit de el însuși. 

			– Da, răspunse Hyacinth fără să-și dea seama. Adică, nu. Adi­că, nu spuneți prostii! Cu siguranță nu am fost impresionată de dumneavoastră. 

			– Ce satisfăcător, murmură el. 

			– Ce am vrut să spun, zise ea, scrâșnind din dinți, este că nu m-am gândit de fapt la asta în nici un fel. 

			El se bătu cu mâna peste inimă. 

			– Rănit, zise el neserios. Direct în inimă chiar. 

			Hyacinth scrâșni din dinți. Singurul lucru mai rău decât să se râdă de tine era să nu fii sigur dacă se râde de tine. Pe toți ceilalți din Londra putea să-i citească precum o carte. Dar cu Gareth St. Clair pur și simplu nu știa niciodată. Se uită dincolo de el să vadă dacă Penelope asculta – nu că ar fi fost sigură de ce asta ar conta în vreun fel sau altul –, dar Pen era ocupată cu Lady Danbury, pe care încă o durea pierderea bastonului. 

			Hyacinth se foi în scaunul ei, simțindu-se neobișnuit de înghesuită. Lord Somershall – care niciodată nu era cel mai slab om dintr-o încăpere – se afla la stânga ei, revărsându-se pe scaunul ei. Ceea ce o forța să se dea un pic mai la dreapta, ceea ce o aducea și mai aproape de Gareth St. Clair, care radia de-a dreptul căldură. 

			Dumnezeule, se băgase între sticle cu apă fierbinte înainte să iasă seara?

			Hyacinth ridică programul cât putu de discret și-l folosi să-și facă vânt. 

			– S-a întâmplat ceva, domnișoară Bridgerton? întrebă el, înclinându-și capul și privind-o cu un amuzament curios. 

			– Normal că nu, răspunse ea. Doar că-i un pic cam cald aici, nu credeți?

			Se uită la ea cu o secundă mai mult decât i-ar fi plăcut ei, apoi se întoarse spre Lady Danbury. 

			– Ți-e cald, bunico? întrebă el pe un ton îngrijorat. 

			– Deloc, veni răspunsul vioi. 

			Se întoarse spre Hyacinth ridicând un pic din umeri. 

			– Probabil că-i la dumneavoastră, murmură el. 

			– Probabil, zise ea, uitându-se hotărâtă în față. 

			Poate încă mai avea timp să se ducă la toaletă. Penelope va dori ca ea să fie găsită și condamnată, dar chiar conta că o abandona când între ele erau doi oameni așezați? Și apoi, sigur se putea folosi de Lord Somershall ca scuză. Chiar acum el se foia în scaunul lui, lovindu-se de ea într-un fel care lui Hyacinth nu i se părea deloc accidental. 

			Hyacinth se mută un pic spre dreapta. Doar un centimetru – nici măcar. Ultimul lucru pe care îl voia era să fie lipită de Gareth St. Clair. Mă rog, al doilea lucru oricum. Silueta masivă a lordului Somershall era clar mai rău. 

			– S-a întâmplat ceva, domnișoară Bridgerton? întrebă domnul St. Clair.

			Ea clătină din cap, punând podul palmelor pe lateralele scau­nului și pregătindu-se să se ridice. Nu putea…

			Clap. 

			Clap, clap, clap. 

			Hyacinth aproape că gemu. Era una dintre fetele Smythe-Smith, semnalizând că era pe cale să înceapă concertul. Pierduse mo­mentul oportun. Acum nu mai avea cum să plece în mod politicos. 

			Dar măcar se putea consola cu faptul că nu era singurul suflet nefericit. Chiar când domnișoarele Smythe-Smith își ridicară arcu­­șu­rile pentru a atinge instrumentele, îl auzi pe domnul St. Clair scoțând un geamăt foarte încet, după care spunând din suflet: 

			– Dumnezeu să ne apere pe toți!

		

	
		
			Capitolul 2

			Treizeci de minute mai târziu și undeva nu prea departe un cățel urlă în agonie. Din nefericire, nimeni nu-l poate auzi peste zgomot…

			Exista o singură persoană în lume pentru care Gareth ar fi stat politicos și ar fi ascultat o muzică realmente proastă, și anume bu­nica Danbury. 

			– Niciodată, îi șopti el la ureche, în timp ce ceva ce ar fi putut să fie Mozart îi ataca urechile. 

			Asta după ce ceva ce ar fi putut să fie Haydn, ce urmase după ceva ce ar fi putut să fie Händel. 

			– Nu stai frumos, îi șopti ea. 

			– Am fi putut să stăm în spate, mormăi el. 

			– Și să pierdem toată distracția?

			Îl depășea cum putea cineva să definească așa concertul Smy­the-Smith, dar bunica lui avea ceea ce se putea numi o iubire morbidă pentru acest eveniment anual. 

			Ca de obicei, cele patru fete Smythe-Smith stăteau pe o mică platformă, două cu viori, una cu un violoncel și una la pian, și gălă­gia pe care o făceau era așa de stridentă încât era aproape impresionantă.

			Aproape. 

			– E bine că te iubesc, zise el peste umăr. 

			– Ha, veni răspunsul ei, nu mai puțin brutal, chiar dacă fu pe un ton șoptit. E bine că eu te iubesc. 

			Și apoi – slavă Domnului – se termină, și fetele încuviințau din cap și făceau reverențe, trei dintre ele părând chiar mulțumite de ele însele și una – cea de la violoncel – părând gata să se arunce pe fereastră. 

			Gareth se întoarse când își auzi bunica oftând. Clătina din cap și părea neobișnuit de înțelegătoare. 

			Fetele Smythe-Smith erau cunoscute în Londra și fiecare spectacol era cumva, în mod inexplicabil, mai prost decât precedentul. Chiar când credeai că nu aveau cum să-și bată mai rău joc de Mozart, un nou set de veri Smythe-Smith apărea pe scenă și dovedea că da, se putea. 

			Dar erau fete de treabă, sau așa i se spusese, și bunica lui, într-unul din rarele ei momente de bunătate evidentă, insista că cineva trebuia să stea pe rândul din față și să aplaude, pentru că, cum spunea ea, „Trei dintre ele n-ar deosebi un elefant de un flaut, dar mereu este una gata să se topească de suferință“. 

			Și aparent bunicii Danbury, care nu avea nici o rușine în a spune unui duce că n-avea minte nici cât o muscă, i se părea foarte important să aplaude acea fată Smythe-Smith din fiecare generație care avea ureche muzicală.

			Se ridicară cu toții să aplaude, deși el bănuia că bunica lui o făcu doar ca să aibă o scuză să-și recupereze bastonul, baston pe care Hyacinth i-l înmână fără vreun protest. 

			– Trădătoareo, îi murmură el peste umăr. 

			– Ale dumneavoastră-s degetele, răspunse ea. 

			El zâmbi fără să vrea. Niciodată nu întâlnise pe cineva ca Hyacinth Bridgerton. Era vag amuzantă, vag enervantă, dar n-aveai cum să nu-i admiri istețimea. 

			Hyacinth Bridgerton, se gândi el, avea o reputație interesantă și unică printre persoanele mondene din Londra. Era cea mai mică dintre frații Bridgerton, faimos numiți în ordine alfabetică de la A la H. Și era, în teorie, cel puțin pentru cei cărora le păsa de asemenea lucruri, o partidă destul de bună. Nu fusese niciodată implicată, nici măcar tangențial, într-un scandal, și familia ei și relațiile lor erau incomparabile. Era chiar drăguță per ansamblu, fără a fi exotică, cu un păr des castaniu și cu ochi albaștri care îi ascundeau prea puțin viclenia. Și poate cel mai important, se gândi Gareth cu un pic de cinism, se șoptea că fratele ei cel mai mare, Lord Bridgerton, îi mărise zestrea anul trecut, după ce Hyacinth își terminase cel de-al treilea sezon londonez fără să accepte o cerere în căsătorie.

			Dar când întrebase despre ea – nu pentru că era interesat, desigur, ci mai degrabă pentru că voia să afle mai multe despre această tânără lady căreia părea să-i facă plăcere să petreacă mult timp cu bunica lui –, prietenii lui se cutremuraseră cu toții. 

			– Hyacinth Bridgerton? repetase unul. Doar nu pentru căsătorie? Trebuie să fii nebun. 

			Un altul o numise înspăimântătoare. 

			Nimeni nu părea să o displacă – avea un anumit șarm care o făcea să fie în grațiile tuturor –, dar părerea generală era că era mai bună în doze mici. 

			– Bărbaților nu le plac femeile care-s mai inteligente decât ei, co­­men­tase unul dintre prietenii lui mai vicleni, și Hyacinth Bridgerton nu este genul care să facă pe proasta. 

			Gareth o vedea, gândindu-se la ea de mai multe ori, ca pe o versiune mai tânără a bunicii lui. Și deși, în ceea ce-l privea, nu adora pe nimeni în lume mai mult decât pe bunica Danbury, lumea avea nevoie doar de una ca ea. 

			– Nu te bucuri că ai venit? întrebă doamna mai în vârstă în chestiune, cu o voce ce se auzi destul de bine peste aplauze. 

			Nimeni nu aplauda la fel de tare ca publicul Smythe-Smith. Mereu se bucura că se termina. 

			– Niciodată, zise ferm Gareth.

			– Normal că nu, zise bunica lui, cu atâta condescendență cât să-i arate că mințea printre dinți. 

			El se întoarse și se uită direct la ea. 

			– Anul viitor va trebui să găsești pe altcineva să te însoțească.

			– N-aș îndrăzni să-ți mai cer o dată, spuse bunica Danbury. 

			– Minți! 

			– Ce lucru urât îi spui iubitei tale bunici. Se aplecă ușor în față. De unde ai știut?

			El se uită la bastonul adormit din mâna ei. 

